b'\n_START_ARTICLE_\nRugbr\xc3\xb8dsgr\xc3\xa6nsen\n_START_PARAGRAPH_\nRugbr\xc3\xb8dsgr\xc3\xa6nsen er en imagin\xc3\xa6r og diffus gr\xc3\xa6nse, der g\xc3\xa5r tv\xc3\xa6rs gennem Europa i \xc3\xb8stlig-vestlig retning: I dag g\xc3\xa5r den fra den Engelske Kanal, midt gennem Nederlandene, ca. midt i Tyskland og langs Tjekkiets og Slovakiets gr\xc3\xa6nser mod Ungarn og derfra gennem Hviderusland og Ukraine til Uralbjergene. Syd for "gr\xc3\xa6nsen" er rugbr\xc3\xb8d ikke almindeligt udbredt; her findes stort set kun hvidt br\xc3\xb8d (hvedebr\xc3\xb8d), men nord for "gr\xc3\xa6nsen" er rugbr\xc3\xb8d almindeligt._NEWLINE_Gr\xc3\xa6nsen skyldes i vidt omfang bitter n\xc3\xb8d: Efter klimaforringelsen i jernalderen var dyrkningen af hvede meget besv\xc3\xa6rlig og udbyttet usikkert. Derfor valgte man i stedet at dyrke rug, som er en langt mere h\xc3\xa5rdf\xc3\xb8r kornsort. Rugbr\xc3\xb8dsgr\xc3\xa6nsen er i f\xc3\xb8rste omgang bestemt af de historiske klimaforhold i det nordlige Europa. I anden omgang er den dog ogs\xc3\xa5 bestemt af kulturelle forskelle._NEWLINE_Selv om man har fundet ark\xc3\xa6ologiske spor af rug, som stammer fra de romerske provinser ved Rhinen, Donau og p\xc3\xa5 de Britiske \xc3\x98er, afviser Plinius den \xc3\x86ldre denne kornsort og skriver, at det "er meget ringe f\xc3\xb8de og kun tjener til at undg\xc3\xa5 sulted\xc3\xb8den". Videre n\xc3\xa6vner han, at man blander hvede i rug, "for at mildne dets bitre smag, og selv i s\xc3\xa5 fald er det yderst ubehageligt for maven"._NEWLINE_Gennem forhistorisk tid og middelalderen var det de germanske og slaviske folk, der dyrkede og spiste rug, og endnu i dag f\xc3\xb8lger rugbr\xc3\xb8dsgr\xc3\xa6nsen i store tr\xc3\xa6k sproggr\xc3\xa6nsen overfor de romanske folk. Det skal dog n\xc3\xa6vnes, at rugbr\xc3\xb8d ikke l\xc3\xa6ngere er en almindelig spise i Storbritannien, og at det kun er hos befolkningen i nogle af de nederlandske provinser, at rugbr\xc3\xb8d indg\xc3\xa5r i den daglige kost.'